Alueiden komitean päätöslauselma aiheesta "Rakennerahastojen ja koheesiorahaston uudistus Agenda 2000:n toimenpidepaketista käytävän poliittisen keskustelun yhteydessä"

(1999/C 198/01)

ALUEIDEN KOMITEA, joka

ottaa huomioon työvaliokuntansa 18 marraskuuta 1998 tekemän päätöksen antaa valiokunta 1:n tehtäväksi laatia päätöslauselma rakennerahastouudistuksesta,

ottaa huomioon valiokunta 1:n helmikuun 3 päivänä 1999 hyväksymän päätöslauselmaluonnoksen CdR 1/99 rev. 1, jonka esittelijä on Eduardo Zaplana,

katsoo, että syyskuun 1998 täysistunnossa antamansa lausunnon aiheesta "Ehdotus neuvoston asetukseksi (EY) rakennerahastoja koskevista yleisistä säännöksistä"(1); marraskuun täysistunnossa antamansa lausunnot aiheista "Ehdotus neuvoston asetukseksi (EY) koheesiorahastosta annetun asetuksen (EY) N:o 1164/94 muuttamisesta"(2), "Ehdotus neuvoston asetukseksi (EY) Euroopan aluekehitysrahastosta"(3), "Ehdotus neuvoston asetukseksi (EY) Euroopan sosiaalirahastosta"(4) ja "Ehdotus neuvoston asetukseksi (EY) liittymistä valmistelevasta rakennepolitiikan välineestä"(5) sekä tammikuun 1999 täysistunnossa antamansa lausunnot aiheista "Ehdotus neuvoston asetukseksi (EY) Euroopan maatalouden ohjaus- ja tukirahaston (EMOTR) tuesta maaseudun kehittämiseen"(6)ja "Ehdotus neuvoston asetukseksi (EY) kalastusalan rakenteellisista toimenpiteistä"(7),

katsoo, että kuten komitea totesi jo yleisasetuksesta antamassaan lausunnossa (kohdassa 1.1), komission asetusehdotukset ovat osa Agenda 2000:n lainsäädäntöehdotuksia ja asiakirjan eri osat, sen lainsäädäntöehdotukset ja poliittiset päätökset ovat läheisessä yhteydessä toisiinsa,

katsoo, että kuten edellä mainitussa lausunnossa (kohdissa 1.2 ja 1.3) edelleen todetaan, rakennepolitiikan uudistus on avainasemassa Agenda 2000:een liittyvissä ratkaisuissa, sillä yhteisön tasapainoinen taloudellinen ja sosiaalinen kehitys, joka on yksi unionin perustavoitteista, edellyttää alueellisen epätasapainon korjaamista yhteisvastuun periaatetta soveltamalla,

katsoo, että komitean on esitettävä asiasta mielipiteensä Wienissä joulukuussa 1998 pidetyn Eurooppa-neuvoston aloitettua keskustelun Agenda 2000:ssa esitetyistä ehdotuksista,

hyväksyi 10-11 maaliskuuta 1999 pitämässään 28. täysistunnossa (maaliskuun 10 päivän kokouksessa) seuraavan päätöslauselman.

Alueiden komitea

1. muistuttaa edistävänsä tasapainoista ja kestävää, yhteisvastuullisuuden periaatteeseen pohjautuvaa taloudellista ja sosiaalista kehitystä, joka on Euroopan unionin perustavoite ja jonka saavuttaminen edellyttää taloudellisen ja sosiaalisen yhteenkuuluvuuden lujittamista, läheisyysperiaatteen toteuttamista ja syventämistä sekä kumppanuuden laajentamista paikalliskehityksen taloudellisiin ja sosiaalisiin toimijoihin.

2. toteaa Euroopan kansalaisten valinneen jäsenvaltioiden, osavaltioiden ja alueiden solidaariseen yhteistoimintaan perustuvan unionin, jotta tulonjako olisi oikeudenmukaista. Unionin rakennepolitiikka on yhteisön tärkein solidaarisuuden ilmentämisväline, sillä sen tavoitteena on vähentää alueiden välisiä kehityseroja sekä muita heikommassa asemassa olevien alueiden jälkeenjääneisyyttä ja parantaa näin Euroopan kansalaisten elinoloja.

3. kannattaa Wienissä kokoontuneen Eurooppa-neuvoston päätelmiä, joissa sitoudutaan tekemään poliittinen sopimus Agenda 2000 -paketista maaliskuussa 1999, jotta se voidaan hyväksyä lopullisesti ennen kesäkuussa 1999 järjestettäviä Euroopan parlamentin vaaleja, ja huomauttaa, että rakennerahastoille ja koheesiorahastolle on myönnettävä riittävästi määrärahoja, niitä mitenkään leikkaamatta, jotta saavutetaan talouskasvun ja työllisyyden tavoitteet, koska juuri investoinnit edistävät kasvua ja työllisyyttä.

4. kehottaa tämän vuoksi jäsenvaltioiden poliittisia edustajia ottamaan huomioon Agenda 2000:sta käymissään julkisissa keskusteluissa ja Agendan yhteydessä esiin tulevassa yhteisön rahoitusjärjestelmän tarkistuksessa mm. jäsenvaltioiden ja alueiden välisen yhteisvastuullisuuden periaatteen.

5. panee merkille komission ehdotuksen koheesiorahaston säilyttämisestä. Komitea katsoo, että rahasto voi vastedeskin tehdä hyödyllistä työtä pyrkiessään parantamaan tuensaajamaissa nykyisin vallitsevia infrastruktuurin puutteita.

6. toteaa, että yhtenäisvaluuttaan siirtymisen jälkeen Euroopan poliittisessa keskustelussa on otettava huomioon kaikki unionisopimukseen sisältyvät tavoitteet, kuten sosiaalisen Euroopan rakentaminen, tasapainoisen ja kestävän kehityksen edistäminen ja yhteenkuuluvuuden lujittaminen, jotta myös Emu mielletään niiden saavuttamiseen tähtääväksi välineeksi.

7. toteaa olevansa vakuuttunut siitä, että Agenda 2000:n sisältämät toimintaperiaatteet, erityisesti rakennerahastoihin ja koheesiorahastoon liittyvät periaatteet, ovat täysin yhdenmukaisia EU:n muiden toimintaperiaatteiden kanssa. Niitä ovat esimerkiksi työllisyyden ja kilpailukyvyn edistäminen, tutkimus ja kehittäminen tai yhtenäisvaluutan käyttöönotto, ja ne tähtäävät kaikki EU:n yhdentymiseen ja unionin lujittamiseen.

8. korostaa tarvetta vahvistaa kumppanuusperiaatetta siten, että erityisesti paikallis- ja alueviranomaiset voivat osallistua aktiivisesti rakennerahastojen ja maaseutupolitiikan piiriin kuuluvien toimien kaikkiin vaiheisiin. Tämä tulee tapahtua erityisesti edistämällä integroitujen, monivuotisten alueellisten kokonaissuunnitelmien periaatetta. Nämä suunnitelmat tulisi laatia ja hallinnoida aluetasolla.

9. kehottaa maaliskuussa 1999 Berliinissä pidettävään ylimääräiseen huippukokoukseen osallistuvia jäsenvaltioiden edustajia ottamaan keskusteluissaan huomioon tässä päätöslauselmassa sekä alueiden komitean muissa Agenda 2000:sta antamissa lausunnoissa tehdyt ehdotukset. Koska rakenne- ja koheesiopolitiikka ovat alueiden tulevaisuuden kannalta elintärkeitä, on välttämätöntä, että jäsenvaltioissa ja yhteisön toimielimissä kuunnellaan Euroopan alueiden kansalaisten laillisten edustajien ääntä.

10. painottaa lopuksi Agenda 2000 -asiakirjan ehdotusten merkitystä kokonaisuutena. Unionin laajentuminen uusiin hakijamaihin on äärimmäisen merkittävää turvallisuuspoliittisista ja demokratiaan liittyvistä syistä, ja se vaikuttaa ajan mittaan myönteisesti kaikkeen Euroopan taloudelliseen kehitykseen. Alueiden komitea katsoo, että aktiivista rakennepolitiikkaa on jatkettava nykyisissä jäsenvaltioissa laajentumisprosessin rinnalla, mutta samalla on taattava määrärahoja myös tuleville jäsenvaltioille.

Bryssel 10 maaliskuuta 1999.

Alueiden komitean

puheenjohtaja

Manfred DAMMEYER

(1) EYVL C 373, 2.12.1998, s.1.

(2) EYVL C 51, 22.2.1999, s. 10.

(3) EYVL C 51, 22.2.1999, s. 1.

(4) EYVL C 51, 22.2.1999, s. 48.

(5) EYVL C 51,22.2.1999, s. 7.

(6) EYVL C 93, 6.4.1999, s.1.

(7) EYVL C 93, 6.4.1999, s.16.